CELEX: 32020R0972
Language: hr
Date: 2020-07-02 00:00:00
Title: Uredba Komisije (EU) 2020/972 оd 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (Tekst značajan za EGP)

7.7.2020   
               
               
                  HR
               
               
                  Službeni list Europske unije
               
               
                  L 215/3
               
            
         UREDBA KOMISIJE (EU) 2020/972
         оd 2. srpnja 2020.
         o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 108. stavak 4.,
         uzimajući u obzir Uredbu Vijeća (EU) 2015/1588 od 13. srpnja 2015. o primjeni članaka 107. i 108. Ugovora o funkcioniranju Europske unije na određene kategorije horizontalnih državnih potpora (1), a posebno njezin članak 1. stavak 1. točke (a) i (b) i članak 2.,
         nakon savjetovanja sa Savjetodavnim odborom za državne potpore,
         budući da:
         
                     (1)
                  
                  
                     Određena pravila o državnim potporama donesena u okviru inicijative za modernizaciju državnih potpora 2012. prestaju važiti s krajem 2020. Konkretno, uredbe Komisije (EU) br. 1407/2013 (2) i (EU) br. 651/2014 (3) prestaju važiti 31. prosinca 2020.
                  
               
                     (2)
                  
                  
                     Radi predvidljivosti i pravne sigurnosti te pripreme za buduće ažuriranje pravila o državnim potporama donesenih u okviru inicijative za modernizaciju državnih potpora, Komisija bi trebala poduzeti mjere u dvije faze.
                  
               
                     (3)
                  
                  
                     Prvo, Komisija bi trebala produljiti razdoblje primjene pravila o državnim potporama koja bi u suprotnom prestala važiti s krajem 2020. Drugo, u skladu sa svojim Smjernicama za bolju regulativu (4), Komisija bi ta pravila trebala ocijeniti zajedno s drugim pravilima o državnim potporama, koja su donesena u okviru inicijative za modernizaciju državnih potpora. Komisija je 7. siječnja 2019. pokrenula evaluaciju tih pravila u obliku „provjere primjerenosti”. U kontekstu europskog zelenog plana (5) i Digitalne agende za Europu Komisija je već najavila da do kraja 2021. namjerava revidirati nekoliko smjernica. Na temelju toga Komisija će odlučiti treba li ta pravila dodatno produljiti ili ažurirati.
                  
               
                     (4)
                  
                  
                     Provjera primjerenosti je opsežna, a rezultati evaluacija neće biti dostupni prije kraja 2020. te se odluka o obliku pravila o državnim potporama nakon 2020. ne može donijeti na vrijeme da se dionicima pruži pravna sigurnost i stabilnost s obzirom na pravila koja će se primjenjivati nakon 2020. Stoga je produljenje nužno kako bi se provela odgovarajuća ocjena pravila i osigurala predvidljivost i stabilnost tih pravila za države članice.
                  
               
                     (5)
                  
                  
                     S obzirom na navedeno, razdoblje primjene uredaba (EU) br. 1407/2013 i (EU) br. 651/2014 trebalo bi produljiti za tri godine, do 31. prosinca 2023.
                  
               
                     (6)
                  
                  
                     Uredbe (EU) br. 1407/2013 i (EU) br. 651/2014 trebalo bi stoga na odgovarajući način izmijeniti.
                  
               
                     (7)
                  
                  
                     Kao posljedica produljenja razdoblja primjene Uredbe Komisije (EU) br. 651/2014 neke države članice možda će htjeti produljiti valjanost mjera potpore izuzetih u skladu s tom uredbom o kojima su dostavile sažetak informacija u skladu s člankom 11. točkom (a) te uredbe. Države članice trebale bi radi transparentnosti Komisiji dostaviti ažurirane sažetke informacija o produljenju tih mjera.
                  
               
                     (8)
                  
                  
                     Programi potpore uvedeni u skladu s poglavljem III. odjeljcima 1. (uz iznimku članka 15.), 2., 3., 4., 7. (uz iznimku članka 44.) i 10. Uredbe (EU) br. 651/2014, s prosječnim godišnjim proračunom većim od 150 milijuna EUR, koji su na temelju odluke Komisije izuzeti dulje od šest mjeseci i koje države članice žele produljiti na razdoblje nakon 31. prosinca 2020., trebali bi ostati izuzeti do 31. prosinca 2023. ako države članice Komisiji dostave ažurirane sažetke informacija i podnesu završno izvješće o evaluaciji u skladu s planom evaluacije koji je Komisija odobrila.
                  
               
                     (9)
                  
                  
                     Zbog gospodarskih i financijskih posljedica pandemije bolesti COVID-19 na poduzetnike i radi usklađivanja s općim odgovorom politike Komisije, posebno u razdoblju 2020.–2021., Uredbu (EU) br. 651/2014 trebalo bi na odgovarajući način izmijeniti. Konkretno, poduzetnici koji su postali poduzetnici u teškoćama zbog pandemije bolesti COVID-19 trebali bi se tijekom ograničenog razdoblja i dalje smatrati prihvatljivima prema Uredbi (EU) br. 651/2014. Usto, ne bi se trebalo smatrati da su poduzetnici koji zbog pandemije bolesti COVID-19 moraju privremeno ili trajno otpustiti zaposlenike prekršili obveze u pogledu premještanja preuzete prije 31. prosinca 2019. u trenutku primanja regionalne potpore. Te iznimne odredbe trebale bi se primjenjivati u ograničenom razdoblju od 1. siječnja 2020. do 30. lipnja 2021.
                  
               
                     (10)
                  
                  
                     Uredbe (EU) br. 1407/2013 i (EU) br. 651/2014 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U članku 8. Uredbe (EU) br. 1407/2013 drugi stavak zamjenjuje se sljedećim:
            
               „Primjenjuje se do 31. prosinca 2023.”
            
         
         
            Članak 2.
            Uredba (EU) br. 651/2014 mijenja se kako slijedi:
            
                        1.
                     
                     
                        Članak 1. mijenja se kako slijedi:
                        
                                    (1)
                                 
                                 
                                    u stavku 2., točka (a) zamjenjuje se sljedećim:
                                    
                                                „(a)
                                             
                                             
                                                na programe iz poglavlja III. odjeljaka 1. (uz iznimku članka 15.), 2., 3., 4., 7. (uz iznimku članka 44.) i 10. ove Uredbe, ako prosječni godišnji proračun za te državne potpore premašuje 150 milijuna EUR, nakon početnih šest mjeseci od njihova stupanja na snagu. Nakon procjene odgovarajućeg plana evaluacije koji je joj je država članica dostavila u roku od 20 radnih dana od stupanja programa na snagu Komisija može odlučiti da se ova Uredba primjenjuje na bilo koji od tih programa i tijekom dužeg razdoblja. Ako je Komisija za takve programe već produljila primjenu ove Uredbe na razdoblje nakon početnih šest mjeseci, države članice mogu odlučiti produljiti razdoblje primjene tih programa do isteka razdoblja primjene ove Uredbe, pod uvjetom da je predmetna država članica dostavila izvješće o evaluaciji u skladu s planom evaluacije koji je Komisija odobrila. Međutim, za regionalne potpore dodijeljene na temelju ove Uredbe može se od toga odstupiti te se njihova primjena može produljiti do isteka razdoblja valjanosti relevantnih karata regionalnih potpora;”;
                                             
                                          
                              
                                    (2)
                                 
                                 
                                    u stavku 4. točka (c) zamjenjuje se sljedećim:
                                    
                                                „(c)
                                             
                                             
                                                na potpore poduzetnicima u teškoćama, uz iznimku programa potpora za nadoknadu štete prouzročene određenim prirodnim katastrofama, programa potpora za novoosnovana poduzeća i programa regionalnih operativnih potpora, ako se tim programima poduzetnici u teškoćama ne dovode u povlašteni položaj u odnosu na druge poduzetnike. Međutim, odstupajući od toga, ova se Uredba primjenjuje na poduzetnike koji na dan 31. prosinca 2019. nisu bili u teškoćama, ali su u razdoblju od 1. siječnja 2020. do 30. lipnja 2021. postali poduzetnici u teškoćama.”
                                             
                                          
                              
                  
                        2.
                     
                     
                        U članku 2. točka 27. zamjenjuje se sljedećim:
                        
                                    „27.
                                 
                                 
                                    „potpomognuta područja” znači područja utvrđena u karti regionalnih potpora odobrenoj u skladu s člankom 107. stavkom 3. točkama (a) i (c) Ugovora na razdoblje od 1. srpnja 2014. do 31. prosinca 2021. za regionalne potpore dodijeljene do 31. prosinca 2021. i područja utvrđena u karti regionalnih potpora odobrenoj u skladu s člankom 107. stavkom 3. točkama (a) i (c) Ugovora na razdoblje od 1. siječnja 2022. do 31. prosinca 2027. za regionalne potpore dodijeljene nakon 31. prosinca 2021.;”;
                                 
                              
                  
                        3.
                     
                     
                        Članak 11. zamjenjuje se sljedećim:
                        
                           „Članak 11.
                           
                           Izvješćivanje
                           
                              1.   Države članice ili, u slučaju potpora dodijeljenih za projekte europske teritorijalne suradnje, država članica u kojoj se nalazi upravljačko tijelo iz članka 21. Uredbe (EU) br. 1299/2013 Europskog parlamenta i Vijeća, Komisiji dostavljaju:
                              
                                          (a)
                                       
                                       
                                          putem Komisijina elektroničkog sustava za podnošenje prijava, sažetak informacija o svakoj mjeri potpore koja se izuzima na temelju ove Uredbe, u standardiziranom obliku utvrđenom u Prilogu II., zajedno s poveznicom za pristup cjelovitom tekstu mjere potpore, uključujući izmjene, u roku od 20 radnih dana od stupanja te mjere potpore na snagu;
                                       
                                    
                                          (b)
                                       
                                       
                                          u elektroničkom obliku, godišnje izvješće o primjeni ove Uredbe, u skladu s Uredbom Komisije (EZ) br. 794/2004 (*1), koje sadržava podatke navedene u Uredbi (EZ) br. 794/2004 za svaku cijelu godinu ili svaki dio godine tijekom kojeg se primjenjuje ova Uredba.
                                       
                                    
                           
                              2.   Ako zbog produljenja razdoblja primjene ove Uredbe do 31. prosinca 2023. Uredbom Komisije (EU) br. 2020/972 (*2) država članica odluči produljiti mjere za koje je Komisiji dostavljen sažetak informacija u skladu sa stavkom 1. ovog članka, ta država članica dužna je ažurirati sažetak informacija o produljenju tih mjera i o ažuriranju obavijestiti Komisiju u roku od 20 radnih dana od stupanja na snagu akta kojim produljuje predmetnu mjeru.
                           
                        
                        
                           (*1)  Uredba Komisije (EZ) br. 794/2004 od 21. travnja 2004. o provedbi Uredbe Vijeća (EU) 2015/1589 o utvrđivanju detaljnih pravila za primjenu članka 108. Ugovora o funkcioniranju Europske unije (SL L 140, 30.4.2004., str. 1.)."
                        
                        
                           (*2)  Uredba Komisije (EU) 2020/972 оd 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (SL L 215, 7.7.2020., str. 3.”;"
                        
                     
                  
                        4.
                     
                     
                        U članku 14. stavku 16. dodaje se sljedeća rečenica:
                        „Kad je riječ o obvezama preuzetima prije 31. prosinca 2019., gubitak radnih mjesta u istoj ili sličnoj djelatnosti u jednom od početnih objekata korisnika u EGP-u, do kojeg dođe u razdoblju od 1. siječnja 2020. do 30. lipnja 2021., ne smatra se prijenosom u smislu članka 2. točke 61.a ove Uredbe.”
                     
                  
                        5.
                     
                     
                        U članku 59. drugi stavak zamjenjuje se sljedećim:
                        „Primjenjuje se do 31. prosinca 2023.”
                     
                  
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 248, 24.9.2015., str. 1.
         
         
            (2)  Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013., str. 1.).
         
            (3)  Uredba Komisije (EU) br. 651/2014 оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1.).
         
            (4)  Radni dokument službi Komisije „Smjernice za bolju regulativu” od 7. srpnja 2017., SWD (2017) 350.
         
            (5)  Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija – Europski zeleni plan (COM(2019)640 final).